Edward Calvin Kendall
Edward Calvin Kendall, 8.3.1886-4.5.1972, amerikansk kemiker, som under hele sin løbebane indtil 1951 var tilknyttet Mayo-klinikken (se Mayo Clinic), hvor han blev leder af afdelingen for biokemi; desuden professor ved Princeton University. Han isolerede i 1935 binyrebarkhormonet kortison (opr. benævnt compound E), hvis kemiske struktur han fastslog. Han anviste en metode til halvsyntetisk fremstilling og offentliggjorde sammen med P. Hench i 1949 resultaterne af behandling af leddegigt med dette stof. Han isolerede og karakteriserede desuden adrenalin (1914), thyroxin (1915) og glutation.
Sammen med Hench og T. Reichstein modtog han nobelprisen i fysiologi/medicin i 1950.